杨万里
轿中看山
买山安得钱，有钱价不贱。
住山如冠玉，人见我不见。
世言游山好，一峰足双茧。
峰外复有峰，历尽独能遍。
不如近看山，近看不如远。
请山略退步，容我与对面。
我行山欣随，我住山乐伴。
有酒唤山饮，有蔌分山馔。
隔水绝高寒，萦云偏蒨绚。
雨滋青弥深，日炫紫还浅。
端居忽飞动，遐逝即回转。
孤秀呈复逃，层尖隐还显。
掇入轿中来，置在儿上玩。
劣行三两驿，已阅百千变。
非我去旁搜，皆渠来自献。
寄言有山人，勿卖亦勿典。
金多汝安用，价重山亦怨。
估若为我低，伤廉又非愿。
山已在胸中，岂复有余羡。
羡心固无余，更借山一看。